《蕙兰芳引 和俶玉食蟹用樊榭韵》
清代·叶大庄

闲忆水程，屡收缆、市沽宵午。最近水人家，入馔银刀切缕。

鲜风扑鼻，对霜叶、冷寻香处。讶山斋宴客，闲坐相思无语。

菊瓣零黄，蓼花坠紫，酒思难诉。漫落寞浇愁，那管柘枝狂舞。

竹灯围影，诗翁闷聚。想去年、蜡雪一帘秋浦。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。